Ružomberok - isti Petržalky mali v kolonke víťazstiev nulu. A tú v sobotu "zmazali" v Ružomberku. Po štyroch kolách Ružomberok so štyrmi plusovými bodmi trónil na čele "tabuľky pravdy", po sobote už je ale všetko inak. V tejto bilancii mužstvo prišlo o tri (vonku "vykopané") body.
V. Rusnák sa stále bije
o doplnenie kádra
Ružomberský ligista dosť kruto dopláca na "kiksy" v defenzíve. V ostatných troch kolách mužstvo inkasovalo až šesť gólov, čo v MŠK SCP veru nebývalo zvykom. "Od začiatku sezóny sa dopúšťame chýb v obrane," tvrdí ružomberský lodivod Vladimír Rusnák. "V prvých kolách sme ale mali aj trochu šťastie, alebo brankár Mucha stretnutia vychytal. Viem o našom najužšom mieste a preto sa už dlhšie bijem o doplnenie mužstva o jedného, či dvoch obrancov. Zatiaľ sa však v klube tento problém nerieši. Myslím, že sme sa do určitej miery aj uspokojili vydareným štartom do súťaže."
Na otázku, aký dopad na klubovú atmosféru bude mať prvá prehra vo vlastnom "hrade", tréner Rusnák odpovedal: "Nemala by do našich radov priniesť nervozitu. Ide totiž o mladé mužstvo, ktoré sa za pochodu iba formuje. A len zopakujem, v úvode pri chlapcoch stála i šťastena."
J. Mucha: "Ukázalo sa,
kde nás tlačí topánka."
"Ak za dva zápasy šesťkrát inkasujeme, musí byť kritiky podrobená celá naša defenzívna hra," uviedol po sobotňajšom stretnutí domáci gólman Ján Mucha. "Nemám ale na mysli iba "zadákov". Bránenie je záležitosťou celého mužstva, vrátane útočníkov. Zápas ukázal, kde nás tlačí topánka." K loptám, ktoré skončili v ružomberskej sieti, brankár MŠK SCP povedal: "Pri prvom góle Artmedie Suchánek veľmi dobre loptu trafil "z voleja". Tá v najvyššom bode začal padať a skončila za mojim chrbátom. Ťažko povedať, či som mal stáť bližšie k bránke. Človek musí "čítať" hru a byť i trošku vpredu, aby strelcovi zmenšoval strelecký uhol. Druhému gólu predchádzal môj proti pohyb. Už-už som ale mal loptu na prstoch, žiaľ, podarilo sa mi ju iba tečovať. V oboch situáciách mi chýbal povestný kúsok." K celkovému priebehu stretnutia Mucha poznamenal: "Možno keby sme premenili naše príležitosti, sa zápas úplne inak vyvíja. Viem však, že vo futbale "keby" neplatí."
Kurty za stavu 1:1
veril v tri body
Náš uspešný reprezentant do 19 rokov Marián Kurty mohol v 19. min. otvoriť strelecký účet duelu, keď sa sám rútil na strážcu petržalskej svätyne Čobeja. "V prvom okamihu som chcel brankára Artmedie prelobovať. Keď som ale zbadal, že zostal stáť, padlo moje vnútorné rozhodnutie vystreliť vedľa neho. Ani neviem, či sa lopta odrazila od Čobejovho brucha alebo nohy," opisoval strednopoliar MŠK SCP zmarenú "tutovku". Napokon Marián sa predsa tešil z gólu. Išlo o vyrovnávajúci v 52. min. "Lopta sa ku mne odrazila, približne na hranici šestnástky. Videl som, že súperova brána je opustená, nuž mojou snahou bolo ju trafiť." Za stavu 1:1 už Kurty veril, že domáci kolektív úplne otočí vývoj stretnutia. Nič iné si ani nepripúšťal: "Po vyrovnaní som bol presvedčení, že ich máme, že je len otázkou času, kedy siete hostí padne aj druhý gól. Moje sklamanie je o to väčšie, že som súperovi dopomohol k dosiahnutiu víťazného gólu."
Zvedaví sme boli, prečo za stavu 1:2 domáci futbalisti už vážnejšie neohrozili petržalskú bránku. Očakávaný tlak totiž neprišiel.
"V posledných desiatich minútach sme hrali o jedného muža menej," vysvetľoval Marián. "Ihrisko musel opustiť Rák, ktorého bez lopty a rozhodcovho povšimnutia skopol Bédi. Striedať sa v tejto chvíli už nedalo, "kvota" bola vyčerpaná. Skúsený súper v závere dokázal podržať loptu na svojich kopačkách."
Helbich sa (zatiaľ)
nedostal na poltucet
Vladimír Helbich, ktorý v predchádzajúcich kolách päťkrát trafil "do čierneho", mal dva razy gól na kopačke aj v sobotu. V oboch prípadoch už pred ním bol iba petržalský brankár. "Asi mi dnes nebolo súdené skórovať," smutno skonštatoval najlepší strelec MŠK SCP. "Raz sa mi lopta zaplietla medzi nohami, v druhom prípade zase pri strele zošmykla. Ak by som ju naplno napálil, určite by bol gól." Podľa ružomberského záložníka by v sobotu najspravodlivejším rezultátom bola deľba bodov. "Šance boli na jednej i druhej strane. Vyhrať preto mohol jeden i druhý. Avšak asi najzaslúženejšia by bola remíza," dodal "Helbo".
Čobej bol presvedčený
o víťazstve
"Neviem, či ma budete vôbec niečo počuť," tak trochu sa nám pri odchode zo šatne ospravedlňoval petržalský brankár Juraj Čobej. Tento hrdina duelu pod Čebraťom vkuse svojimi hlasivkami "tlačil" spoluhráčov dopredu. "Od rána som mal taký "ciťák", že konečne prelomíme smolu a získame tri body," dal sa počuť šťastný gólman Artmedie. "Raz to predsa už muselo prísť. Navyše podľa mňa sme boli lepším mužstvom. Mali sme viac šancí i častejšie loptu vo svojej moci."
Čobej sa v zápase niekoľkokrát vyznamenal, len raz bol už bezmocný, keď do jeho siete putovala Kurtyho strela. "Pri vyrovnávajúcom góle niekto u nás "zaspal", a tak Helbich bol sám predomnou. Jeho strelu som ešte stačil vyraziť. Neviem ani kde, len som sa modlil, aby ružomberskú "dorážku" niekto vykopol," vraví 31 - ročný brankár. Ten za najväčšiu domácu príležitosť označil prvopolčasový Kurtyho nájazd: "Ružomberčanovi lopta veľmi pekne skočila. Podľa mňa, mal ma prehodiť. V takom prípade by som bol bezmocný. Našťastie ju Kurty trafil do mňa." JÁN SVRČEK